CELEX: 32011D0329
Language: mt
Date: 2011-06-01 00:00:00
Title: 2011/329/UE: Deċiżjoni ta’ Implimentazzjoni tal-Kummissjoni tal- 1 ta’ Ġunju 2011 li tikkonċerna n-noninklużjoni tad-dikloran fl-Anness I tad-Direttiva tal-Kunsill 91/414/KEE (notifikata bid-dokument numru C(2011) 3731)  Test b’relevanza għaż-ŻEE

11.6.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 153/194
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-1 ta’ Ġunju 2011
   li tikkonċerna n-noninklużjoni tad-dikloran fl-Anness I tad-Direttiva tal-Kunsill 91/414/KEE
   (notifikata bid-dokument numru C(2011) 3731)
   (Test b’relevanza għaż-ŻEE)
   (2011/329/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b'mod partikolari l-Artikolu 6(1) tagħha,
   Billi:
   
               (1)
            
            
               Ir-Regolamenti tal-Kummissjoni (KE) Nru 451/2000 (2) u (KE) Nru 1490/2002 (3) jistipulaw ir-regoli dettaljati għall-implimentazzjoni tat-tieni u tat-tielet stadji tal-programm ta’ ħidma msemmi fl-Artikolu 8(2) tad-Direttiva 91/414/KEE u jistabbilixxu lista ta’ sustanzi attivi li għandhom jiġu vvalutati, bl-għan tal-inklużjoni possibbli tagħhom fl-Anness I tad-Direttiva 91/414/KEE. Din il-lista tinkludi d-dikloran.
            
         
               (2)
            
            
               Skont l-Artikolu 11f tar-Regolament (KE) Nru 1490/2002 u l-Artikolu 12(1)(a) u l-Artikolu 12(2)(b) ta’ dak ir-Regolament, id-Deċiżjoni tal-Kummissjoni 2008/744/KE tat-18 ta’ Settembru 2008 dwar in-noninklużjoni tad-dikloran fl-Anness I tad-Direttiva tal-Kunsill 91/414/KEE u ġie adottat l-irtirar tal-awtorizzazzjonijiet tal-prodotti għall-protezzjoni tal-pjanti li fihom dik is-sustanza (4).
            
         
               (3)
            
            
               In-notifikant oriġinali (minn hawn “il quddiem 'l-applikant”) ppreżenta applikazzjoni ġdida skont l-Artikolu 6(2) tad-Direttiva 91/414/KEE li titlob biex il-proċedura aċċellerata tiġi applikata, kif previst fl-Artikoli 14 sa 19 tar-Regolament tal-Kummissjoni (KE) Nru 33/2008 tas-17 ta’ Jannar 2008 li jistipula regoli dettaljati għall-applikazzjoni tad-Direttiva tal-Kunsill 91/414/KEE fir-rigward ta’ proċedura regolari u aċċellerata għall-valutazzjoni ta’ sustanzi attivi li kienu jagħmlu parti mill-programm ta’ ħidma msemmi fl-Artikolu 8(2) ta’ dik id-Direttiva iżda li ma ġewx inklużi fl-Anness I tagħha (5).
            
         
               (4)
            
            
               L-applikazzjoni ġiet ippreżentata lil Spanja, li kienet inħatret bħala l-Istat Membru relatur permezz tar-Regolament (KE) Nru 1490/2002. Il-perjodu ta’ żmien għall-proċedura aċċellerata ġie rispettat. L-ispeċifikazzjoni tas-sustanza attiva u l-użi sostnuti huma l-istess kif kien is-suġġett tad-Deċiżjoni 2008/744/KE. Dik l-applikazzjoni hija konformi wkoll mar-rekwiżiti proċedurali u sostantivi li jifdal tal-Artikolu 15 tar-Regolament (KE) Nru 33/2008.
            
         
               (5)
            
            
               Spanja vvalutat id-dejta addizzjonali mressqa mill-applikant u ppreparat rapport addizzjonali. Hija bagħtet dan ir-rapport lill-Awtorità Ewropea dwar is-Sigurtà fl-Ikel (minn hawn “il quddiem 'l-Awtorità”) u lill-Kummissjoni fis-6 ta’ Ottubru 2009. L-Awtorità kkomunikat ir-rapport addizzjonali lill-Istati Membri l-oħra u lill-applikant għall-kummenti u għaddiet il-kummenti li kienu waslulha lill-Kummissjoni. B'konformità mal-Artikolu 20(1) tar-Regolament (KE) Nru 33/2008 u fuq talba tal-Kummissjoni, l-Awtorità ppreżentat il-konklużjoni tagħha dwar id-dikloran lill-Kummissjoni fil-21 ta’ Lulju 2010 (6). L-abbozz tar-rapport ta’ valutazzjoni, ir-rapport addizzjonali u l-konklużjoni tal-Awtorità ġew riveduti mill-Istati Membri u l-Kummissjoni fil-Kumitat Permanenti dwar il-Katina Alimentari u s-Saħħa tal-Annimali u ffinalizzati fil-5 ta’ Mejju 2011 fil-format tar-rapport ta’ reviżjoni tal-Kummissjoni għad-dikloran.
            
         
               (6)
            
            
               Ir-rapport addizzjonali tal-Istat Membru relatur u l-konklużjoni tal-Awtorità jikkonċentraw fuq it-tħassib li jwassal għan-noninklużjoni; b'mod partikolari, kien hemm tħassib rigward l-espożizzjoni tal-ħaddiem. Kien identifikat iktar tħassib fir-rapport ta’ reviżjoni għad-dikloran.
            
         
               (7)
            
            
               L-applikant ippreżenta aktar informazzjoni, b'mod partikolari rigward l-ispeċifikazzjoni tal-materjal tekniku, l-ekwivalenza tal-materjali għall-ittestjar użati fl-istudju tat-tossiċità u l-materjal tekniku; kif manifatturat kummerċjalment, it-tossiċità mammifera, l-espożizzjoni tal-ħaddiema u l-operatur u l-mogħdijiet tad-degradazzjoni.
            
         
               (8)
            
            
               Madankollu, l-informazzjoni addizzjonali li ppreżenta l-applikant ma ppermettietx li jiġi eliminat it-tħassib speċifiku kollu dwar id-dikloran.
            
         
               (9)
            
            
               B'mod partikolari, kien hemm it-tħassib li ġej. Ma ntweriex li l-ispeċifikazzjoni tal-materjal tekniku, kif manifatturat kummerċjalment, huwa ekwivalenti għal dak tal-materjali għall-ittestjar użati fl-istudji tossikoloġiċi u ekotossikoloġiċi. Id-dejta disponibbli ma kinitx biżżejjed sabiex tasal għall-konklużjoni dwar ir-rilevanza tossikoloġika taż-żewġ impuritajiet preżenti fil-materjal tekniku, msemmijin bħala impuritajiet 3 u 4 għal raġunijiet ta’ kunfidenzjalità. Ġew identifikati effetti ta’ ħsara għas-saħħa tal-bniedem. B'mod partikolari, l-espożizzjoni tal-ħaddiem instabet li kienet qed taqbeż il-100 % tal-livell aċċettabbli ta’ espożizzjoni tal-operatur (AOEL). Il-valutazzjoni tar-riskju tal-konsumatur ma setgħetx tiġi finalizzata minħabba ammonti mhux magħrufa ta’ residwi fl-uċuh segwenti tar-raba. L-informazzjoni dwar ir-riskji għall-organiżmi akkwatiċi minn prodotti ta’ degradazzjoni mhux identifikati tal-fotoliżi akkwea u r-riskji għall-makroorganiżmi fil-ħamrija mhux fil-mira, ma kinitx biżżejjed.
            
         
               (10)
            
            
               Il-Kummissjoni stiednet lill-applikant biex jippreżenta l-kummenti tiegħu dwar il-konklużjoni tal-Awtorità. Barra minn hekk, skont l-Artikolu 21(1) tar-Regolament (KE) Nru 33/2008, il-Kummissjoni stiednet lill-applikant biex jippreżenta kummenti dwar l-abbozz tar-rapport ta’ reviżjoni. Il-kummenti li ppreżenta l-applikant ġew eżaminati bir-reqqa.
            
         
               (11)
            
            
               Madankollu, minkejja l-argumenti li ppreżenta l-applikant, it-tħassib identifikat ma setax jitneħħa, u l-valutazzjonijiet li saru abbażi tal-informazzjoni ppreżentata u vvalutata matul il-laqgħat tal-esperti tal-Awtorità ma wrewx li wieħed jista' jistenna li, skont il-kundizzjonijiet tal-użu proposti, il-prodotti għall-protezzjoni tal-pjanti li fihom id-dikloran jissodisfaw b'mod ġenerali r-rekwiżiti stipulati fl-Artikolu 5(1)(a) u (b) tad-Direttiva 91/414/KEE.
            
         
               (12)
            
            
               Għalhekk id-dikloran ma għandux jiġi inkluż fl-Anness I tad-Direttiva 91/414/KEE.
            
         
               (13)
            
            
               Għal raġunijiet ta’ ċarezza, id-Deċiżjoni 2008/744/KE għandha titħassar.
            
         
               (14)
            
            
               Din id-Deċiżjoni hija bla ħsara għall-preżentazzjoni ta’ applikazzjoni oħra għad-dikloran skont l-Artikolu 6(2) tad-Direttiva 91/414/KEE u l-Kapitolu II tar-Regolament (KE) Nru 33/2008.
            
         
               (15)
            
            
               Il-miżuri stipulati f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Id-dikloran mhux se jiġi inkluż bħala sustanza attiva fl-Anness I tad-Direttiva 91/414/KEE.
   Artikolu 2
   Id-Deċiżjoni 2008/744/KE tħassret.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, l-1 ta’ Ġunju 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 230, 19.8.1991, p. 1.
   
      (2)  ĠU L 55, 29.2.2000, p. 25.
   
      (3)  ĠU L 224, 21.8.2002, p. 23.
   
      (4)  ĠU L 251, 19.9.2008, p. 43.
   
      (5)  ĠU L 15, 18.1.2008, p. 5.
   
      (6)  L-Awtorità Ewropea dwar is-Sigurtà fl-Ikel; Konklużjoni dwar ir-reviżjoni inter pares tal-valutazzjoni tar-riskju għall-pestiċidi tas-sustanza attiva dikloran. Il-Ġurnal EFSA 2010;8(8):1698. [110 pp.]. doi:10.2903/j.efsa.2010.1698. Disponibbli onlajn: www.efsa.europa.eu/efsajournal.